
Sülysáp Város Önkormányzata Képviselő-testületének

2013. november 21-én tartandó munkaterv szerinti ülésére

15. napirendhez

Tárgy: Pályázat benyújtása a KMOP-4.7.1-13 „Elektronikus helyi közigazgatási infrastruktúra fejlesztése” című pályázati felhívásra 
Tisztelt Képviselő-testület!
A kormányzat viszonylag rövid távú célja a központi ASP szolgáltatás biztosítása az állami és önkormányzati szervek részére. A projekt tesztidőszaka 2014-ben megkezdődik, és ennek önkormányzatunk is részese lesz.
Az ASP (Application Service Providing) – magyarul alkalmazás-szolgáltatás, vagy alkalmazás-bérlet – egy új üzleti és egyben technológiai konstrukciót jelent. Az ASP keretében a felhasználók a tevékenységük támogatásához szükséges ügyviteli, vagy egyéb szoftvereket úgy veszik igénybe, hogy interneten keresztül kapcsolódnak a szolgáltatónál elhelyezett szerverekhez, az ezeken működő adatbázisokhoz és az adatokat kezelő programokhoz. A felhasználói gépeken csak egy egyszerű böngészőprogramnak kell futnia és internet kapcsolattal kell rendelkeznie.
Az ASP előnyei többek között, hogy beruházás helyett működési költségként jelentkezik, költségkímélő, bérleti konstrukció, tehát tervezhetők a költségek, nagyobb koncentrációt biztosít a szakmai tevékenységben, folyamatosan korszerű technológiával, megbízható és biztonságos módon működik, alacsony hardverigénye van és naprakész a jogszabályváltozásokat illetően.

A nagy teljesítményű és kapacitású, magas biztonságú, magas rendelkezésre állású, korszerű eszközökből kiépített önkormányzati ASP központ az alábbi szolgáltatásokkal – egymással integráltan működő szakrendszerekkel – szolgálja ki a településeket:

1. Gazdálkodás 

2. Ingatlanvagyon kataszter

3. Önkormányzati adó

4. Iratkezelés

5. Ipar- és kereskedelem

6. Település Portál

A jelen előterjesztés tárgyát képező KMOP-4.7.1-13 „Elektronikus helyi közigazgatási infrastruktúra fejlesztése” című pályázat tulajdonképpen e rendszer bevezetésének előfutára, hiszen célja az állami ASP szolgáltatások igénybevételéhez szükséges helyi előfeltételek kialakítása, azaz a csatlakozásához szükséges eszköz- és szoftver-beszerzések, valamint a kapcsolódó szolgáltatás-fejlesztések támogatása.

Az elektronikus ügyintézés keretében standard szolgáltatások, eljárások kerülnek bevezetésre. Az ASP központ által megvalósításra kerülő korszerű informatikai szolgáltatások igénybevételével költséghatékonyabban és gazdaságosabban finanszírozható működtetés mellett magasabb önkormányzati szolgáltatási színvonal valósul meg.

· Pályázati keretösszeg mindösszesen 500 m Ft.
· A támogatás mértéke 100 %. 
· Támogatható pályázatok száma: 20-30 db.
· Pályázható forrás összege minimum 5 millió Ft maximum 70 millió Ft az alábbiak szerint: 

· 3 db igénybe venni kívánt ASP szakrendszerig maximum 8 millió Ft,
· minden további igénybe venni kívánt ASP szakrendszer esetén további 2-2 millió Ft.
(Amennyiben tehát egy település mind a 6 ASP szakrendszert igénybe veszi, úgy összesen 14 millió Ft-ot igényelhet.)

Támogatás kizárólag olyan beruházáshoz nyújtható, mely legalább két ASP szakrendszer szolgáltatás bevezetéséhez kapcsolódik és a projekt keretében nem jön létre azok helyettesítő, alternatív szolgáltatásainak „alközponti” ASP jellegű továbbszolgáltatása.
A Polgármesteri Hivatalban mind a hat szakrendszerhez való kapcsolódás elképzelhető lenne, azonban a gazdálkodási modul tekintetében még vizsgálnunk kell, hogy mit nyújt az állami szolgáltatás, mivel jelenleg egy viszonylag magas szintű rendszerrel dolgozunk házon belül.
Támogatható:

1. Az ASP felhasználói munkaállomások beszerzése, hardver- és szoftverfejlesztése, kiegészítő eszközök – nyomtatók, hálózati eszközök – beszerzése.

2. Az ASP igénybevételre való áttérés támogatása, rendszerintegráció, adatmigráció, konverzió, tesztelési tevékenység, interface-ek kialakítása.
3. Az önkormányzat által használni kívánt ASP szakrendszer és meglévő helyi szakrendszer közötti integráció.
4. ASP bevezetésével kapcsolatos változások helyi igazgatásszervezési módszertani támogatása.
5. Információ- és adatbiztonság megteremtését szolgáló fejlesztések, ezzel összefüggő audit elvégzése, sérülékenység-vizsgálat elvégzése, szabályzat kialakítása, IT biztonsági továbbképzés biztosítása.

A pályázatok benyújtására 2013. 12.02.- 2014.01.06 között van lehetőség.

A projekt megvalósításának végső határideje 2015. június 30.
Végül a pályázat értékelési szempontjai közül egyet szeretnék kiemelni, ugyanis ez alapjaiban érinti a pályázat benyújtásának feltételeit. 

A kiírás tervezete szerint ugyanis +9 pontot ér, ha a projektben részt vesz 5000 fő alatti település is, ami számunkra úgy is elérhető, ha konzorciumra lépünk egy ennek megfelelő településsel. 
Ennek érdekében felvettük a kapcsolatot Kóka Község Önkormányzatával, akik szintén hajlanak az együttműködésre, így az előterjesztett határozati javaslat ezt is rögzíti.
Mindezek alapján kérem a Képviselő-testület döntését az ügyben, egyrészről, hogy a pályázatot benyújtjuk – terveink szerint mind a hat, de legalábbis öt ASP szakrendszer bevezetésére előkészítendő –, illetőleg hogy ehhez konzorciumot hozunk létre Kóka Község Önkormányzatával.

…/2013. (XI. 21.) ÖKT határozati javaslat

Sülysáp Város Önkormányzatának Képviselő-testülete úgy dönt, hogy 
1./ Sülysáp Város Önkormányzata pályázatot nyújt be a KMOP-4.7.1-13 „Elektronikus helyi közigazgatási infrastruktúra fejlesztése” tárgyú pályázati felhívására;

2./ a pályázat benyújtásához Kóka Község Önkormányzatával konzorciumi együttműködésre lép;
3./ felkéri és felhatalmazza a polgármestert a szükséges intézkedések megtételére, a konzorciumi megállapodás aláírására és a pályázat benyújtására.




Határidő: 2013. november 30.
Felelős: polgármester
Sülysáp, 2013. november 14.

Horinka László s.k.

